ราคาทองคำปิดร่วง หลังดอลล์แข็งค่า-ข้อมูลศก.สดใส
สัญญาทองคำตลาดนิวยอร์กปิดลดลงเมื่อคืนนี้ (8 ม.ค.) หลังจากสหรัฐเปิดเผยข้อมูลเศรษฐกิจที่แข็งแกร่ง ซึ่งส่งผลให้นักลงทุนเทขายสัญญาทองคำซึ่งเป็นสินทรัพย์ที่ปลอดภัย และหันไปลงทุนในสินทรัพย์เสี่ยงที่ให้ผลตอบแทนสูงกว่า เช่นตลาดหุ้น 
9 ม.ค. 2559

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนก.พ. ร่วงลง 9.9 ดอลลาร์ หรือ 0.89% ปิด (8 ม.ค.) ที่ 1,097.90 ดอลลาร์/ออนซ์, สัญญาโลหะเงินส่งมอบเดือนมี.ค. ลดลง 42.6 เซนต์ หรือ 2.97% ปิดที่ 13.918 ดอลลาร์/ออนซ์ ส่วนสัญญาพลาตินัมส่งมอบเดือนเม.ย. บวก 1.2 ดอลลาร์ หรือ 0.14% ปิดที่ 878.70 ดอลลาร์/ออนซ์
ทั้งนี้ กระทรวงแรงงานสหรัฐรายงานว่า ตัวเลขการจ้างงานนอกภาคเกษตรพุ่งขึ้น 292,000 ตำแหน่งในเดือนธ.ค. จากระดับ 252,000 ตำแหน่งในเดือนพ.ย. ขณะที่อัตราการว่างงานทรงตัวที่ระดับ 5.0% ซึ่งเป็นระดับต่ำสุดในรอบ 7 ปีครึ่ง
ขณะเดียวกัน กระทรวงแรงงานสหรัฐยังได้ทบทวนตัวเลขการจ้างงานในเดือนต.ค. โดยปรับเพิ่มขึ้นสู่ระดับ 307,000 ตำแหน่ง จากที่มีการรายงานก่อนหน้านี้ที่ 298,000 ตำแหน่ง และทบทวนตัวเลขการจ้างงานในเดือนพ.ย. โดยปรับเพิ่มขึ้นสู่ 252,000 ตำแหน่ง จากที่มีการรายงานก่อนหน้านี้ที่ 211,000 ตำแหน่ง
นอกจากนี้ ทองคำยังได้รับแรงกดดันจากเงินดอลลาร์สหรัฐที่แข็งค่าเมื่อเทียบกับสกุลเงินหลักอื่นๆ เนื่องจากสัญญาทองคำมีการซื้อขายกันในสกุลเงินดอลลาร์ และเมื่อดอลลาร์แข็งค่าก็จะทำให้สัญญาทองมีราคาแพงขึ้นสำหรับนักลงทุนที่ถือเงินสกุลอื่นๆ ซึ่งจะลดความน่าดึงดูดใจของทอง